Efter den tidligere stadsarkitekt blev fritstillet efter sagerne om udbygningsaftalerne, er der endelig fundet en afløser.

Posten i Aalborg Kommune har ellers været ubesat, siden den tidligere stadsarkitekt Peder Baltzer først blev hjemsendt i december 2021 og siden fritstillet med løn i et helt år frem til 31. marts i år. Det skete efter skandalen om de såkaldte udbygningsaftaler , hvor Aalborg Kommune blev ramt af sønderlemmende kritik for i årevis at have ført en praksis, der ifølge en omfattende advokatundersøgelse var i strid med reglerne. Dengang blev både Peder Baltzer, men også daværende direktør i den By- og Landskabsforvaltning - nu by og land - , Anders Fokdal, hjemsendt. Den nye stadsarkitekt er uddannet arkitekt fra Kunstakademiets Arkitetkskole og Københavns Universitet, og hun har drevet forretning i både Danmark og Norge. - Jeg er rigtig glad. Det er en unik opgave, som jeg ydmygt vil se frem til at tjene. Aalborg har et visionært, politisk miljø i en af landets mest dynamiske byer, siger Lise Thorsen. - Det er en unik position, hvor stadsarkitekt og medarbejdere, borgere og erhvervsliv sammen udvikler ambitiøs arkitektur og skabe nye rammer for samfundsudvikling. Det er en opgave, jeg er stolt over at skulle stå i spidsen for. Også rådmand for By og Land, Jan Nymark Rose Thaysen er begejstret for ansættelsen af den nye stadsarkitekt. - En vigtig opgave for vores nye stadsarkitekt bliver at agere i samspil og dialog med omverdenen. Det har Lise Thorsen solid erfaring med fra sine tidligere ansættelser, ligesom hun har en høj grad af viden om lovgivning og sagsbehandling i offentlig forvaltning, siger han. Noget af det anklagerne mod den tidligere stadsarkitekt lød på, var, at de såkaldte udbygningsaftaler var ulovlige. De må således aldrig ske på kommunens initiativ, men altid på entreprenørens. Det viste sig i mange tilfælde, blandt andet på Aalborgs Spritgrund, ikke at være tilfældet.